בס"ד תשרי תשע"ח

**שמיני עצרת - שמחת תורה – שבת פרשת "בראשית " .**

חג שמח , אנו בעיצומם של חגיגות ימי חג הסוכות שמחויבים בשמחה יתרה ולקראת סיום החג אנו נחגוג שני חגים נוספים העומדים בפני עצמם – שמיני עצרת ושמחת תורה .

שמיני עצרת כידוע הינו חג בפני עצמו מהתורה " בַּיּוֹם, הַשְּׁמִינִי--עֲצֶרֶת, תִּהְיֶה לָכֶם:  כָּל-מְלֶאכֶת עֲבֹדָה, לֹא תַעֲשׂוּ.  " (במדבר כט' לה' )

חג שמחת תורה נקבע בלי קשר , לציון סיום מחזור נוסף של קריאה פרשת השבוע מידי שבת בשבת מספר בראשית ועד דברים . אנו נחגוג את קריאת הפרשה האחרונה "וזאת הברכה " החגיגה איננה לציון הסוף או סיום הקריאה, יתרה מזאת בכדי להראות שאיננו שמחים לסיים את הקריאה או חס וחלילה להיפטר מהקריאה אנו מיד חוגגים פתיחת מחזור קריאה חדש בקריאת פרשת "בראשית " . עוד מחזור קריאה ברצף של דורות על גבי דורות שקראו ויקראו בתורה בימים קשים ובימים טובים . חגיגות אלו נחגגות עוד מימי חכמי בבל שהנהיגו את השיטה המחזורית הזו של קריאת פרשת שבוע מידי שבת וסיום והתחלת מחזור הקריאה בשמחת תורה. (בזמן ההוא מנהג חכמי ארץ ישראל היה לסיים מחזור קריאה אחת לשלוש וחצי שנים ) .

יש חשיבות עצומה לשמחה בחגים אלו , הרי חג סוכות הוא "זמן שמחתנו " ואנו נוהגים בחג שמחה רבה ומסיימים את החג עם שמחה יתרה של שני חגים נוספים עד כדי שהאדמו"ר מסלונים כתב ב"נתיבות שלום" לשמחת תורה: "כל המועדים מובילים לשמיני עצרת, שבו ייחוד קודשא בריך הוא וישראל בחינת בואו ונשמח אני ואתם". ובמה שמחים ? בתורה שהיא סם החיים .

מעגלי הריקודים מסמלים את האחדות השותפות והשוויון של כל החוגגים בבחינת " "עִבדו את ה' בשמחה בואו לפניו ברננה"  (תהילים ק' ב' ) שילוב של עבודת ה' בשמחה וכפי שכתב הרמב"ם בסוף הלכות שופר סוכה ולולב **"**השמחה שישמח אדם בעשיית המצוות ובאהבת הא-ל שציווה בהן עבודה גדולה היא, וכל המונע עצמו משמחה זו ראוי להיפרע ממנו, שנאמר "תחת אשר לא עבדת את ה' א-לוקיך בשמחה ובטוב לבב" (דברים כ"ח, מז (

אנו נקרא בע"ה בשבת את פרשת בראשית , פרשה עצומה ואדירה מבחינת משמעות ,אמונה והגות. תילי תילים של פרשנויות נכתבו על הפרשה , על פסוקים בודדים ואפילו רק על המילה הראשונה שבה בחרה התורה הקדושה לפתוח " בְּרֵאשִׁית " ובע"ה שנזכה לסיים את המחזור הבא עלינו לטובה בשמחה רבה.

" וַיִּבְרָא ה' אֶת-הָאָדָם בְּצַלְמוֹ, בְּצֶלֶם ה' בָּרָא אֹתוֹ:  זָכָר וּנְקֵבָה, בָּרָא אֹתָם. וַיְבָרֶךְ אֹתָם, ה' "

 **חג שמח ושבת שלום**

 שלר איתן